Te dxej cheni sionnu cadro rninäj bejṉ Dios,
bidxaagnu te dxaꞌp nani yuꞌ te beṉdxab neṉ lastooni.
Rajp rexpaxhuaanni melduxh saꞌcsi rusuleꞌ dxaꞌpga recos ni gajd gac.
Birinajl dxaꞌpga Pabl näjza nuure.
Rbedxaꞌ dxapeꞌga,
räjpni:
―Reniguiire najc xmos Dios nani rnibee guideb guedxliuj.
Ruluiireni loonu xho ḻaanu lo xtojḻnu ―räjp dxapeꞌre.
Balti dxej birinajl dxapeꞌga nuure,
entis caniini rediidxga lo rebejṉ.
Lacti basieed dxapeꞌga Pabl,
niꞌc gubiréni,
räjpni lo beṉdxab ni yuꞌ neṉ lastoo dxapeꞌga:
―Xcuent xcäḻrnibee Jesucrist rniä lojlu:
“Birii neṉ lastoo dxapeꞌga.”
Lagajc dxejc birii beṉdxab neṉ lastoo dxapeꞌga.
Che bahuii rexpaxhuaan dxapeꞌga diru dxapeꞌga gun gaan melro,
gunaazreni Pabl näjza Silas.
Dxejcti gudobxhajxhreni guiro’preni nez roguii cadro sugaꞌ reguxhtis.
Che bidzuṉnäjreni Pabl näjza Silas lo reguxhtis,
räjp rexpaxhuaanni lo reguxhtis:
―Reniguiire najc xpejṉ Israel.
Cayujnreni biejy lo guejdxre.
Caguluiireni garenca leii nani digacdi gusoobnu saꞌcsi najcnu beṉ roman.
Dxejcti bidxechnäj rebejṉ Pabl näjza Silas.
Gunibee rejuejz gulääreni xhajb Pabl,
näjza xhajb Silas,
te batiäjḻreni baar guideb tiejxh guiro’preni.
Che gulujx gudinduxhreni Pabl näjza Silas,
biäureni neṉ latzguiib.
Dxejcti räjp reguxhtis lo reguixhajg:
―Coḻgapdzuꞌtzreni,
di gusaantu guiriireni.
Basäḻ guixhajgreni neṉ latzguiib.
Guyuꞌ niꞌreni neṉ te baräjd ni sojb gueed te di guxuṉreni.
Garolyääl guninäj Pabl näjza Silas Dios,
gusloj cayoḻreni dij ni rliäꞌp xpalaꞌn Dios.
Biejn diajg guiraa rebejṉ ni yuꞌ neṉ latzguiib cayoḻreni.
Chela gujc te xuduxh,
basniib guideb latzguiibga.
Bixal guiraa repuert,
birucyaꞌ guiraa recadeṉ,
bixal roꞌ rebaräjd cadro naaz niꞌreni.
Che gubajṉ guixhajg ni canäj latzguiib,
bahuiini naxhal latzguiib,
gulääni spaad xtenni,
te rlajzni nuguꞌtni lagajc laani,
saꞌcsi naani abadxuṉ reni niäu neṉ latzguiib.
Dxejc guredxaꞌ Pabl,
räjpni lo guixhajgga:
―Naꞌc gunlu siꞌc.
Bahuii,
guiraliinu sugaꞌnu ree.
Dxejc gunibee guixhajg biääd te bajl te biuꞌni neṉ latzguiib.
Racsejsni biäädni bazuxhijbni nez loj Pabl näjza nez loj Silas.
Dxejcti gulää guixhajgreni neṉ latzguiib.
Gunabdiidxni räjpni lojreni:
―¡Coḻguinii,
dadeꞌ!
¿Xhiniꞌc nanab gunä te gusḻaa Dios narä lo dojḻ?
Räjp Pabl näjza Silas lo guixhajg:
―Huililajztis xtidx Dios xcuent Jesucrist,
luj näjza guiraa reni yuꞌ rolijzlu,
te gusḻaa Diostu lo dojḻ.
Basuleꞌ Pabl näjza Silas rextidx Dios lojni näjza loj guiraa rebejṉ ni yuꞌ rolijzni.
Lagajc dxejc,
garol yääl,
huinä guixhajgreni gudiibni dejtzreni cadro batiuug baarreni.
Dxejcti batiobnisreni guixhajg näjza guiraa reni yuꞌ rolijzni.
Dxejc huinä guixhajgreni rolijzni,
roꞌc badeedni xhi gudajwreni.
Laani näjza guiraa reni yuꞌ rolijzni bibalazduxhreni saꞌcsi huililajzreni xtidx Dios.
Che bara yääl,
baxhaḻ reguxhtis stiop guixhajg räjpni lo guixhajg nani cuanäj latzguiib:
―Basḻaa reniguiiga.
Dxejcti huiyeꞌtz guixhajgga lo Pabl,
räjpni:
―Anaj reguxhtis gusḻaä́tu.
N̲aj coḻchäj,
gacnäj Dios laꞌtu,
saru chäätu.
Niluxh räjp Pabl loj reguixhajg:
―Nuure najczanu beṉ roman.
Batiäjḻreni baar detznu nez loj guiraa rebejṉ.
Nicla niniabdiidxreni la yuꞌ xhi dojḻ biennu.
Basäureni nuure neṉ latzguiib.
Leii xten roman di gusaan gac rebeṉ roman siꞌc.
Luxh ṉaj rlajzreni gusḻaareni nuure xhigaꞌtz.
¡Dinu guirii siꞌc!
Lagajc laareni sujiädsḻääreni nuunu.
Che huiyeꞌtz reguixhajg diidxga lo reguxhtis,
bidxebduxhreni che biejn diajgreni beṉ roman najc Pabl näjza Silas.
Dxejcti biääd reguxhtis,
gulääreni Pabl näjza Silas,
gunabreni jiäjḻlajzreni.
Gunabduxhreni lo Pabl näjza Silas;
räjpreni:
―Coḻjiunejz guejdxre.
Che biriireni neṉ latzguiib,
huijreni rolijz Lidia.
Balijdxreni rexpejṉ Jesucrist,
gulecdxireni lajz rexpejṉ Jesucrist.
Dxejc biunejzreni guejdxga.